ອີໂບລາ ລ້າງຜານ ພົນລະເມືອງ ໃນອາຟຣິກາຕາເວັນຕົກ ແລະ ສ້າງຄວາມຢ້ານກົວ ໃຫ້ແກ່ປະຊາຄົມໂລກ 
ຫຼາຍກວ່າ 18,000 ຄົນ ​ໄດ້​ຕິດ​​ເຊື້ອ​ໄວຣັສອີໂບລາ​ນີ້ ແລະ ​ມາ​ຮອດປັດຈຸບັນ ມັນ​ໄດ້​ເອົາ​ຊີວິດ ປະ​ມານ 7,000 ຄົນ​​ໄປແລ້ວ.
ໃນປີ 2014 ເຊື້ອໄວຣັສອີໂບລາໄດ້ເລີ້ມລະບາດຢູ່ໃນເຂດ ອາຟຣິກາຕາເວັນຕົກ ການລະບາດຂອງພະຍາດດັ່ງກ່າວນີ້ ແມ່ນ ຍັງສືບຕໍ່ເປັນວິກິດການດ້ານມະນຸດສະທຳ ທີ່ມີສັດສ່ວນ ອັນໃຫຍ່ຫຼວງທີ່ສຸດ ຫຼາຍກວ່າ 18,000 ຄົນໄດ້ຕິດເຊື້ອໄວຣັສນີ້ ແລະ ມາຮອດປັດຈຸບັນ ມັນໄດ້ເອົາຊີວິດ ປະມານ 7,000 ຄົນ ໄປແລ້ວ ຜູ້ສື່ຂ່າວວີໂອເອ Carol Pearson ມີລາຍງານກ່ຽວ ກັບເລື້ອງນີ້ ຊຶ່ງໄຊຈະເລີນສຸກ ຈະນຳມາສະເໜີທ່ານ ມັນເລີ້ມຕົ້ນຂຶ້ນແບບງຽບໆ ຢູ່ໃນເຂດທີ່ຫ່າງໄກສອກຫລີກແຫ່ງໜຶ່ງ ໃນປະເທດກີນີ ເມື່ອທ້າຍປີ 2013 ເຊື້ອໄວຣັສອີໂບລາ ຫລັງຈາກນັ້ນກໍໄດ້ລະບາດຢ່າງບໍ່ຢຸດຢັ້ງໄປທົ່ວປະເທດ ກີນີ ໄລບີເຣຍ ແລະ ຊີແອຣາ ເລອອນ ນອກນັ້ນ ມັນຍັງແຜ່ລາມເຂົ້າໄປໃນປະເທດໄນຈີເຣຍ ແລະ ມາລີ ຊຶ່ງໄດ້ເອົາຊີວິດຂອງບັນດາທ່ານໝໍ ແພດຜູ້ຮັກສາຄົນປ່ວຍ ແລະ ຫຼາຍກວ່ານຶ່ງສ່ວນສາມ ຂອງບັນດາຜູ້ຕິດເຊື້ອພະຍາດນີ້ ໃນລະຍະທີ່ມີການລະບາດຂອງອີໂບລາເກີດຂຶ້ນ ຢ່າງກວ້າງຂວາງນັ້ນ ມັນໄດ້ປະປ່ອຍໄວ້ ແຕ່ຄວາມເປັນກຳພ້າ ກຳພອຍ ໃຫ້ແກ່ພວກເດັກນ້ອຍ ຫຼາຍພັນຄົນ ບໍ່ເຄີຍມີການລະບາດທີ່ຮ້າຍແຮງ ຄືກັນກັບການລະບາດຂອງພະຍາດອີໂບລາໃນເທື່ອນີ້ ດຣ Tom Kenyon  ຫົວໜ້າພະແນກສູນສຸຂະພາບໂລກ ຂອງສູນກາງຄວບຄຸມ ແລະ ປ້ອງກັນພະຍາດຂອງສະຫະລັດ ຫຼື CDC ກ່າວວ່າ ການລະບາດ ໃນເຂດອື່ນໆ ຂອງ ອາຟຣິການັ້ນ ແມ່ນສາມາດຄວບຄຸມໄດ້ ຢ່າງງ່າຍດາຍກວ່ານີ້ ດຣ Kenyon ເວົ້າວ່າ ແຕ່ຢູ່ທີ່ເຂດອາຟຣິກາຕາເວັນຕົກ ແມ່ນກະທັງ ບັນດາທ່ານໝໍ ເອງກໍຍັງຕິດພະຍາດ ໂດຍລືມປ້ອງກັນໂຕເອງ ຜູ້ຊາຍຄົນໜຶ່ງ ໃຊ້ໂທລະໂຄ່ງ ປະກາດໃນພາສາທ້ອງຖິ່ນ ດຣ Leisha Nolan ແມ່ນນັກສືບສວນກ່ຽວກັບພະຍາດ ຢູ່ທີ່ CDC ດຣ Nolan ກ່າວ ວ່າ ສົງຄາມໄດ້ເຮັດໃຫ້ຄົນທັງຫຼາຍ ຢ້ານກົວພວກ ຄົນພາຍນອກ ແລະ ບໍ່ຍິນຍອມທີ່ຈະ ເຮັດວຽກກັບພວກເຂົາເຈົ້າ ຫຼື ປ່ຽນແປງພຶດຕິກຳຕ່າງໆຂອງຕົນ ທີ່ຈະເຮັດໃຫ້ພະຍາດ ດັ່ງກ່າວ ແຜ່ລະບາດອອກໄປ ດຣ Nolan ເວົ້າວ່າ ບໍ່ຄືກັບບໍລິເວນຫ່າງໄກສອກຫລີກຂອງອາຟຣິກາກາງ ພວກຄົນຢູ່ໃນເຂດອາຟຣິກາ ຕາເວັນຕົກ ເດີນທາງຂ້າມຊາຍແດນໄປມາຢ່າງອິດສະລະ ແລະ ຈາກເຂດຊົນນະບົດ ໄປສູ່ເມືອງຕ່າງໆ ທີ່ມີປະຊາຊົນອາໄສຢູ່ ຢ່າງໜາແໜ້ນ ດຣ Nolan ກ່າວວ່າ ອັນນັ້ນ ມັນເຮັດໃຫ້ຍາກ ທີ່ຈະຄວບຄຸມເຊື້ອໄວຣັສໄວ້ໄດ້ ດຣ Nolan ເວົ້າວ່າ ໃນທ້າຍເດືອນມີນາຜ່ານມາ ອົງການແພດບໍ່ມີພົມແດນ ໄດ້ເຕືອນ ເຖິງການລະບາດ ຂອງພະຍາດອີໂບລາ ແມ່ນບໍ່ສາມາດຄວບຄຸມ ໄດ້ ໃນເດືອນສິງຫາ ອົງການອະນາໄມໂລກ ຫຼື WHO ເອີ້ນການ ລະບາດນັ້ນ ວ່າເປັນພາວະສຸກເສີນ ໃນດ້ານສາທາລະນະສຸກ ຂອງນາໆຊາດ ການຊ່ວຍເຫຼືອ ໃນທີ່ສຸດ ກໍເລີ້ມໄປເຖິງ ກອງທັບ ສະຫະລັດ ໄດ້ສົ່ງກຳລັງທະຫານເກືອບ 3,000 ຄົນ ໄປກໍ່ສ້າງສູນ ປິ່ນປົວຕ່າງໆ ໃນໄລບີເຣຍ ບັນດາປະເທດອື່ນໆ ແລະອົງການ ຕ່າງໆ ແມ່ນກະທັງສ່ວນບຸກຄົນ ກໍໄດ້ສົ່ງການຊ່ວຍເຫຼືອໄປໃຫ້ ຕົກມາເຖິງກາງເດືອນທັນວາ ຫົວໜ້າອົງການ WHO ດຣ Margaret Chan ກ່າວວ່າ ມີ ຮ່ອງຮອຍຂອງຄວາມຫວັງ ຢູ່ໃນບາງ ເຂດ ແຕ່ພ້ອມກັນນັ້ນ ກໍມີການລະບາດໃໝ່ເກີດຂຶ້ນ ຢູ່ໃນເຂດອື່ນໆ ໂດຍສະເພາະແລ້ວ ຢູ່ປະເທດຊີແອຣາ ເລອອນ ດຣ Chan ເວົ້າວ່າ ເຖິງແມ່ນມີການປິ່ນປົວພະຍາດອີໂບລາ ທີ່ມີທ່າແຮງເປັນໄປໄດ້ຢ່າງວ່ອງໄວ ແລະການ ສັກຢາວັກຊີນປ້ອງກັນ ກໍຈິງແຕ່ການປິ່ນປົວແຕ່ຫົວທີ ແລະການຮັກສາຂັ້ນພື້ນຖານຕ່າງໆ ເຫຼົ່ານັ້ນ ຍັງຄົງເປັນຄວາມຫວັງ ທີ່ດີທີ່ສຸດ ສຳຫລັບການລອດຊີວິດໄດ້